Diplomatski napredak u Avganistanu
Američka državna sekretarka Hilari Klinton izjavila je da je u Avganistanu postignut znatan napredak zbog većeg prisutva američke vojske
Američka državna sekretarka Hilari Klinton izjavila je da je u Avganistanu postignut znatan napredak zahvaljujući većem prisutvu američke vojske, civilnog i diplomatskog osoblja. Hilari Klinton danas je svedočila pred kongresnim odborom za spoljnopolitičke odnose dan pošto je predsednik Barak Obama najavio planove za povlačenje 33 hiljade američkih vojnika iz Avganistana za oko godinu dana. Ti vojnici poslati su u Avganistan u okviru vojnog pojačanja najavljenog decembra 2009. Hilari Klinton je rekla da je povećanje broja vojnika intenziviralo pritisak na ekstremiste al-Kaide i Talibana, dok su vlade, ekonomije i civilna društva u Avganistanu i Pakistanu imali koristi od prisustva većeg broja američkog civilnog osoblja. Ona je ukazala da povećanje broja diplomata pomaže nastojanjima Avganistana da postigne političko rešenje koje će osigurati bezbedniju budućnost. Državna sekretarka istakla je da su poboljšanje uprave, stvaranje ekonomskih mogućnosti i podrška civilnom društvu 'vitalni' za učvršćenje vojnih uspeha i unapredjenje političkih i diplomatskih ciljeva. Vodeći republikanac u pomenutom senatskom odboru, senator Ričard Lugar, istakao je da je povlačenje trupa neophodno u ovoj fazi u Avganistanu, ali da je američkoj politici potrebno više od pukog povlačenja u okviru, kako se izrazio, 'političkog plana'. Nedavne ankete u Sjedinjenim Državama pokazuju da je gotovo desetogodišnji rat u Avganistanu sve nepopularniji medju Amerikancima.